马汝骥
过玄明宫故址有伤往事六十韵
白日登遥陌，玄明问故宫。
变桑徒霭霭，秀麦只芃芃。
伊昔虞廷上，兹阉汉幄中。
腹心推帝主，权位窃奸雄。
《巷伯》诗篇重，门生礼数崇。
阁臣行雅默，戚里坐昏懵。
自恃回天势，谁分转日功。
宪章更七圣，奴仆视诸公。
左顺衣冠谒，东河奏疏通。
笑谈倾海岳，呼吸动雷风。
铁券衔恩异，银珰拜德同。
岩廊逢魍魉，国社倚猿狨。
刃血陈蕃戆，囊头孟博忠。
急流翻俊乂，直道若愚曚。
纨縠牢憎牣，肥甘簋厌饛。
珍奇重译至，歌舞四方工。
甲第联岑崿，长安表郁葱。
弟兄争阀阅，亲昵获帡幪。
绣屋频经始，琪园欲送终。
夷坟开碧碗，夺宅失彤弓。
南国楩樟尽，西峰土石穷。
高居真玉帝，侍立俨金童。
两观悬朱日，三梁架彩虹。
蛟螭蟠栋赤，琥珀挂帘红。
凿水规溟渤，为山象泰嵩。
千门迷紫雾，十阁概玄穹。
丘垅围丹竹，祠堂列锦枫。
深林游鹿豕，仙域守罴熊。
电雨何灵怪，星辰欻杳濛。
诰笺垂彩凤，颂笔著雕虫。
碑字黄扉出，彝章翠殿充。
人情知损益，天运验衰隆。
赫怒窥文勇，哀矜感舜聪。
简霜才肃杀，评月变朦胧。
书记殊邦斥，讴歌一旦空。
夏门题贼榜，阴闼系官僮。
火向寒灰灭，冰缘皎日融。
脐间然董相，眼底见胡种。
大市暄齑粉，佳城惜梓桐。
暗檐惟雀网，废井但麋罞。
阶涩莓苔迹，坛荒枳棘丛。
香垆沉缥缈，翠帐落玲珑。
怨鹤应归柱，哀驼竟化铜。
阍人稀陕洛，羽士合崆峒。
传舍存三岛，陪陵罢九嵕。
绋颁元世改，巢破岂时蒙。
黯惨无行马，凄凉有去鸿。
川回沙苑外，台圯堞楼东。
啸鼠穿残瓦，啼狐出败栊。
烟光浮宿草，风色断孤蓬。
衒达还重孽，恣雎更腐躬。
群英虚宠贵，万姓实疲癃。
骥伏云霄枥，雕翻日月笼。
操刀怀必割，奉壁恨难攻。
斡斗凭机速，旋钧借力洪。
告猷多龌龊，布法或氋氃。
音急看张瑟，词繁想受筒。
履祥撄虎尾，畜吉牿牛犝。
望已衡留传，占犹剑在丰。
瑶编闻谠议，宝鉴仰宸衷。